Hautalan remonttimies kiistää olleensa Hautalana yhteydessä vuoden 2009 jälkeen.

Itä-Uudenmaan käräjäoikeus määräsi 6.3.2013 Hautalan miesystävälle remontin tehneen miehen maksamaan yhteensä 9823 euroa oikeudenkäyntikuluja ja korvauksia kelvottomasti tehdystä kattoremontista. Oikeus katsoi, että vastaaja eli remonttimies oli elinkeinonharjoittaja kuluttajansuojalain tarkoittamassa mielessä. Oikeus pohti sitä, voiko remonttimiestä pitää yrittäjänä, koska tämä ei ollut ennen oikeudessa käsiteltyä remonttia eikä sen jälkeen tehnyt vastaavia töitä tuloja hankkiakseen. Oikeus päätyi pitämään tätä yrittäjänä siitä huolimatta, että elinkeinoa oli harjoitettu varsin lyhyen ajan.

Itä-Uudenmaan käräjäoikeus antoi 6. maaliskuuta tuomion, jolla kehitysministeri Heidi Hautalan (vihr.) miesystävälle kattoremontin tehnyt mies tuomittiin korvauksiin kelvottomasti ja väärin tehdystä työstä.

Hautalan vuonna 2009 tehty oviremontti tuli Iltalehden kautta julkisuuteen 13. maaliskuuta, eli vain viikko tuomion jälkeen.

Eilisessä tiedotustilaisuudessaan Hautala muun muassa kertoi, että remontin tehnyt mies oli vihjannut ”muistuttavansa” häntä oviremontista.

- Tämä nyt julkisuuteen tullut nimetön niin sanottu remonttimies vihjasi minulle, että jos miesystäväni tekee oikeusjutun omasta remontistaan, hän muistuttaa minua oviremontista, Hautala sanoi tiedotustilaisuudessaan.

Hautala myös mainitsi, että remonttiasia on ollut Juha Molarin ja Johan Bäckmanin tiedossa, jotka molemmat ovat olleet napit vastakkain Hautalan kanssa.

Uusi Suomi tavoitti oviremontin tehneen remonttimiehen.

Heidi Hautala mainitsi tiedotustilaisuudessaan Juha Molarin ja Johan Bäckmanin...

- En tunne henkilöitä, kumpaakaan.

Eivät kuulosta tutuilta?

- Eivät, muuten kuin lehtien kautta.

Hautala sanoi, että olitte uhannut tuoda oviremontin julkisuuteen. Pitääkö tämä paikkansa?

- Siinä hän valehtelee, en edes tiennyt mistään oikeudenkäynnistä, se tuli minulle täysin yllättäen.

Mistä oikeudenkäynnistä?

- Siitä, mistä hän puhui, että häntä on uhkailtu. Mutta tämä ei pidä paikkaansa. Ei niillä ole mitään yhteyttä.

Olette oikeudenkäynnissä osapuolena. Varmaankin jossain vaiheessa olette saanut asiasta tiedon?

- Vähän ennen oikeudenkäyntiä viime vuoden puolella tuli lappu.

Oletteko ollut Hautalaan missään yhteydessä?

- En ole ollut häneen missään yhteydessä vuoden 2009 jälkeen.

Oviremontti tuli ilmi vain noin viikko käräjäoikeuden tuomion jälkeen. Sen vuoksi vaikuttaa siltä, että asiat ovat yhteydessä toisiinsa.

- Tämän olisi pitänyt tulla jo vuosi sitten julkisuuteen, mutta mulle sanottiin, että ei vielä.

Kuka sanoi?

- Se taas on mun asia, en kommentoi siihen mitenkään.

Kyseessä ei ollut Molari tai Bäckman?

- Ei.

Kiistätte kuitenkin, että olisitte uhannut tuoda oviremontin julkisuuteen?

- Kyllä

Väitättekö, että Hautala valehteli tiedotustilaisuudessa?

- Kyllä nimenomaan, koska hän ei 2009 puhunut mistään oikeudenkäynnistä minulle. Tämä oikeudenkäynti tuli minulle aivan yllättäen.